**Transkript izjave potpredsjednika Vlade Crne Gore i ministra vanjskih poslova i evropskih integracija Igora Lukšića nakon radne posjete Republici Hrvatskoj**

Zagreb, 20.03.2014

Draga Vesna,

zaista još jednom moje zadovoljstvo zbog današnje radne posjete Zagrebu. Saglasan u potpunosti da intenzitet kontakakta ne samo da govori u prilog kvalitetu odnosa između dvije države, već razgovorom uspijevamo da dogovorimo različite modele saradnje, kako bi smo ono što su dobri politički odnosi opredmetili kroz čitav niz kvalitetnih inicijativa. U tom kontekstu današnji razgovor, potpuno se slažem, je bio jako dobra prilika da napravimo presjek stanja kada je jedan broj pitanja na dnevnom redu, ali i da isto tako obavimo konsultacije u odnosu na događanje u regionu našem, ali i širem, i kakve mogu biti implikacije na naše zemlje, s obzirom na ono što su ekonomski interesi naših zemalja prije svega. Tako da, dozvolite mi još jednom, najprije zahvalim na zaista iskrenoj i vrlo konkretnoj podršci koju Hrvatska pruža Crnoj Gori, kada je u pitanju naša evropska i naša atlantska agenda. Mi smo već duboko zagazili u pregovore i izuzetno nam je korisna saradnja koju ostvarujemo sa Hrvatskom u mnogim od oblasti koje se tiču evropskih integracija, jer kako budemo otvarali što je veći broj poglavlja u narednom periodu, praktično u svakom od tih poglavlja će postojati interes da neko iskustvo preslikamo, imajući u vidu da je integracioni proces Hrvatske ipak najsličniji onome kroz šta će naša zemlja u narednim godinama proći.

Drugo, zaista zahvalnost vrlo iskrena na krajnje konkretnoj podršci koju Hrvatska pruža Crnoj Gori, kada je naša atlantska agenda u pitanju. Dakle, naša je ambicija da u skorijem vremenu dobijemo pozivnicu za članstvo u Sjevero-atlantskom savezu. Iskoristio sam priliku da kolegnicu Pusić obavijestim o tempu ostvarivanja jednog broja naših obaveza na tom planu, u susret pripreme odluke u junu. Mi smo svjesni da je vrlo realna mogućnost da u datim okolnostima i zbog prioriteta drugih tema, proširenje možda ne bude na dnevnom redu, ali svejedno ističemo uvijek da je to naša potreba da reformisanjem sistema bezbjednosti, približavanjem građanima onoga što je interes članstva u NATO-u, mi zapravo naš interes zadovoljavamo, a time se spremamo i za buduće članstvo u integracionom procesu, odnosno u Alijansi. Složili smo se da dešavanja u širem regionu mogu imati određene implikacije na naš region. U tom smislu, kao što sam već kazao, razmijenili smo određene utiske, ali i istovremeno iskoristio sam priliku da izrazim podršku onome što je predlog Hrvatske kada je u pitanju stvaranje uslova da naš region nastavi svoj brži evropski put. Prije svega tu mislimo na predlog koji se odnosi na BiH. Veliki interes Crne Gore je da se intenzivira proces integracija BiH, i iz tog razloga nadam se da će u Evropskoj komisiji i Evropskoj uniji biti sluha za podršku predlogu koji je potpredsjednica Pusić iznijela. I u tom smislu, sa naše strane još jednom puna podrška.

Svakako da je ovo bila dobra prilika da porazgovaramo i na bilateralne teme. Ono što je naš prevashodni interes, jeste da stvorimo uslove za brži ekonomski oporavak i napredak naših zemalja, s obzirom da su posledice krize i dalje vidljive. U tom kontekstu, jedan od strateških projekata na kojem sarađujemo, pored gasovoda TAP i JAP gasovoda, za koji se nadamo da će definitivno dobiti svoj konkretni oblik u narednom periodu, drugi strateški projekat u toj oblasti je eksploatacija gasa, odnosno nafte, eksploatacija podmorja. Svjesni da privremeni protokol o razgraničenju ne omogućava do kraja jasna postavka da je to pitanje na dnevnom redu, složili smo se da bi trebalo intenzivirati razgovore, kako bi stvorili uslove da u odgovarajućoj formuli za koju se dogovorimo omogućimo realizaciju tog projekta. Tako da se nadam da ćemo u skorijem periodu, nadam se ne u tako dalekoj budućnosti, imati prilike da još jednom na ovu temu obavijestimo javnost o konkretnim rezultatima naših dogovora, prije svega sa ambicijom da još jednom pokrenemo aktivnosti koje će biti od ekonomskog interesa naših zemalja.